

Peipsiveere - Peipsimaa LEADER tegevusgruppide koostööprojektide ootel
|Allikas: Peipsi Rannik, Merle Vall (Tartumaa Arendusselts)


13. mai 2010. a


Kuidas ühiselt omapärast kanti ilusamaks, elavamaks, põnevamaks, külastatavamaks, väärikamaks, rikkamaks ja kodusemaks muuta? Kuidas parandada, säilitada, turgutada, luua ja arendada? Need küsimused tõid kokku ühise laua äärde Peipsiveere LEADER tegevus-grupid: Tartumaa Arendusseltsi, Piiri-veere Liidri, Jõgevamaa Koostöökogu, Peipsi-Alutaguse Koostöökoja ja Peipsi Kalanduspiirkonna Arendajate Kogu.
Jaanuaris Kasepää vallas toimus kohtumine - tutvumine, kus öeldi välja olulised märksõnad, mis Peipsiäärse piirkonnaga meeles mõlguvad. Kui kaugele ulatub Peipsiveer? Kas see on hoopis Peipsimaa? Kindel arvamus oli, et Peipsi järv ja Lämmijärv koos on selleks vesiseks piiriks, kus vee peal ja vee ääres koostööd arendatakse. Euroopa Liidu päikegi piilub igal hommikul esimesena Peipsi vete piirilt.
Veebruaris Räpinas kaardistati ressursid, piirkonna väärtused, sihtkohad ja üritused. Märtsi algul Kallastel leiti koostööks prioriteetsed teemad: piirkonna ühine turundamine ühine ürituste kalender, ajaleht, trükis, võrgustiku arendamine; turismiinfrastruktuur - majutus- ja toitlustuskohad ning nende kvaliteedi tõstmine, teemaplaneeringud, kohalike toodete ostukohad, viidad ja juhised, sadamatevõrgustiku väljaarendamine; Peipsi kala kõik, mis kalaga seotud, alates püügist, müügist nii otse kui interneti kaudu, kalatee, kalalaagrid ja paadiretked.
Märtsi lõpul Iisakus arutleti teemade üle, millest võiksid välja areneda koostööprojektid. Aprillikuu kohtumisel Mustvees arutlesime esimese ühise projektina korralik ja sisukas trükis.
Üheks läbivaks teemaks kõigil kohtumistel on olnud ajalehe „Peipsirannik" edasine areng. Toimetaja hingega tehtud infokandja võiks lugejani jõuda igal nädalal.
Kõiki kohtumisi võib iseloomustada kui konstruktiivseid, inforikkaid, avatuid, ideederohkeid ning koostöötahtelisi.
Ühiselt suudame rohkem - on otsekui võti kõigile toimunud ümarlaudadele.